65. godišnjica osnivanja Glasa Amerike
Bez obzira na geopolitičke promjene kao i promjene na medijskoj sceni, unatoč ukidanju nekih programa i dodatku novih – misija Glasa Am
Glas Amerike danas (subota 24.2.2007.) proslavlja 65. rođendan. O povijesti Glasa Amerike i onome što ga čeka u budućnosti prilog je priredio Victor Morales 24. veljače 1942. godine Glas Amerike putem kratkog radio vala Nijemcima i cijeloj okupiranoj Europi poručuje da će u njezinim programima 'čuti istinu'. Nakon emisija na njemačkom jeziku, uskoro su uslijedile i emisije na francuskom, talijanskom i engleskom. Na kraju Drugog svjetskog rata, Glas Amerike je emitirao programe na 25 jezika. Za vrijeme hladnog rata, programi Glasa Amerike nisu bili samo informativne emisije. Neki od najpopularnijih programa Glasa Amerike bile su emisije u najautentičnijoj američkoj umjetničkoj formi – jazzu. Tijekom šezdesetih godina prošlog stoljeća, Glas Amerike izvještavao je o korijenitim promjenama koje su se dešavale u Sjedinjenim Državama – od borbe za građanska prava crnaca, prosvjeda protiv rata u Vijetnamu pa do ogromnog napretka u znanosti i tehnologiji. Novinar Glasa Amerike Ed Hickey 1961. iz svemirskog centra Cape Canaveral na Floridi izvještava o odlasku prvog Amerikanca u svemir, astronauta Alana Sheparda. Samo osam godina kasnije, više od 600 milijuna ljudi širom svijeta izravno je pratilo program Glasa Amerike o spuštanju posade Apolla na mjesec. Standardi izvještavanja Glasa Amerike od početka su u skladu s najvišim kriterijima novinarske profesije u slobodnom društvu. Cilj je točno, objektivno i sveobuhvatno informiranje. Misija Glasa Amerike je, uz to, i predstaviti uravnoteženu sliku Amerike u svoj svojoj kompleksnosti kao i politiku Sjedinjenih Država. Ova načela sadržana su u Povelji Glasa Amerike, koja je postala dio američkog zakonodavstva 1976. godine. Ljudi na svim stranama svijeta slušaju Glas Amerike - u trenucima nade, poput recimo rušenja Berlinskog zida, ali često i u tragičnim trenucima. 11. rujna 2001. godine, novinari Glasa Amerike izravno su izvještavali o terorističkim napadima na New York i Washington, kao i o reakciji vlade na te događaje. Od 2001. godine, Glas Amerike izvještava na 45 jezika. Osim putem radio, Glas Amerike danas emitira i televizijske programe a svoje sadržaje prezentira i putem interneta, na brojnim web sajtovima. Najnovije programske inicijative Glasa Amerike su višestruko povećano emitiranje u Iran – 28 sati tjedno – ili pak nove radijske emisije koje se emitiraju za slušatelje u Somaliji. Međutim, duže emitiranje na jezicima nekih država znači da se 'režu' programi drugih. U prijedlogu saveznog proračuna za sljedeću godinu, vlada predsjednika Busha predlaže da se ukinu programi Glasa Amerike na nekoliko jezika: ruskom, kantonskom, uzbečkom, engleskom te – hrvatskom. 'To je izraz naših proračunskih realnosti' – kaže direktor Glasa Amerike Dan Austin On dodaje da bi "kada bi bilo novca, volio i dalje emitirati na svim tim jezicima". Međutim - kaže Dan Austin - "proračuni svih vladinih ustanova danas su izrazito štedljivi i zbog toga trebamo odrediti glavne prioritete. A, prvi su prioritet – za Ameriku ključne regije, te jezici tamošnjih naroda." Bruce Gregory, direktor Instituta za javnu diplomaciju na Sveučilištu George Washington, ovdje u Washingtonu, smatra da bi vlada Sjedinjenih Država na programe poput programa Glasa Amerike trebala trošiti više novca. Naime, kaže Bruce Gregory, u mnogim dijelovima svijeta postoji potreba za tim programima, uključivo i emisije na engleskom jeziku. "Ako imate dobre termine emitiranje, dobar signal, kvalitetne emisije za koje postoji interes – onda su takvi programi u potpunosti opravdani. Programi koji informiraju ljude o Americi trebali bi ostati" - smatra Bruce Gregory. Nittaya Maphungphong, direktorica Tajlandske redakcije Glasa Amerike – kojoj također prijeti ukidanje – objašnjava zbog čega voli svoj posao u Glasu Amerike. Kaže da za nju kao novinarku predstavlja velik izazov i čast što može izvještavati iz Washingtona, jer njezini bivši sunarodnjaci u Tajlandu 'nemaju mnogo kvalitetnih informacija o tome što se događa u Americi'. Navbahor Imamova, novianrka programa na uzbečkom jeziku kaže da je odrasla uz emisije Glasa Amerike, koje je slušala u Sovjetskom savezu. 'Glas Amerike sam uvijek smatrala otvorenim, slobodnim, objektivnim izvorom informiranja. Rad u Glasu za mene je velika profesionalna šansa' – kaže Navbahor Imamova. Bez obzira na promjene na medijskoj sceni i bez obzira na ukidanje nekih programa i dodatak novih – misija Glasa Amerike se nastavlja …